সঞ্জয় লীলা বনশালীর পরবর্তী ছবিতে কাজ করছেন না শাহরুখ খান। শোনা গিয়েছিল, ‘দেবদাস’এর পর সঞ্জয়-শাহরুখ আবার একসঙ্গে কাজ করতে চলেছেন। কারণ, তাঁদের দু’জনকে বেশ কয়েকবার কথাবার্তা বলতে দেখা গিয়েছে। ভুল ভেঙে দিলেন শাহরুখ। তিনি বলেছেন, ‘‘সঞ্জয় আর আমি ভাল বন্ধু। তাই মাঝে মধ্যেই আমরা দেখা করি এবং কথা বলি নিজেদের কাজ নিয়ে। কিন্তু ওঁর সঙ্গে কোনও ছবি আমি করছি না। কাজ করার ইচ্ছে আছে যদিও। পরে কোনও এক সময়ে নিশ্চয়ই করব।’’ আপাতত শাহরুখের হাতে রয়েছে ইমতিয়াজ আলি এবং আনন্দ এল রাইয়ের ছবি।

সুন্দরী কমলা
প্রশংসিত হলেন দীপিকা পাড়ুকোন। তাও আবার কার কাছ থেকে, জানেন? স্যামুয়েল এল জ্যাকসনের থেকে! ‘ট্রিপল এক্স: দ্য রিটার্ন অফ জ্যান্ডার কেজ’ ছবিতে একসঙ্গে কাজ করছেন তাঁরা। স্যামুয়েল নিজেদের একটা সেলফি তুলে টুইটার এবং ইনস্টাগ্রামে পোস্ট করেছেন। সঙ্গে ক্যাপশনে ‘মোস্ট বিউটিফুল’ বলে প্রশংসা করেছেন দীপিকার।

অপেক্ষায়…
লন্ডনের হিথরো বিমানবন্দরে আটকে দেওয়া হয় অক্ষয় কুমারকে। প্রায় এক ঘণ্টার বেশি সময় তিনি অপেক্ষা করেন বিমানবন্দরে। অক্ষয়ের ভিসা বৈধ ছিল না। তাই কিছু নিয়মকানুন পূরণ করার জন্য তাঁকে প্রতীক্ষা করতে হয়। যদিও অক্ষয়ের কানাডিয়ান নাগরিকত্ব আছে। তাই ভিসা ছাড়াই ইংল্যান্ডে যাতায়াত করতে পারার কথা তাঁর। তবে এই ছাড়পত্র পাওয়া যায় কেবল বেড়াতে যাওয়ার জন্যই। কিন্তু অক্ষয় গিয়েছেন ‘রুস্তম’ ছবির শ্যুটিংয়ের কাজে। হিথরো বিমানবন্দরের আধিকারিকদের মতে, সে ক্ষেত্রে ভিসা নেওয়ার প্রয়োজন ছিল তাঁর।